b'\n_START_ARTICLE_\nMud\xc3\xa9jar\n_START_PARAGRAPH_\nMud\xc3\xa9jar er betegnelsen p\xc3\xa5 de muslimene som valgte \xc3\xa5 bli igjen p\xc3\xa5 Den iberiske halv\xc3\xb8ya etter den kristne gjenerobringen, la Reconquista, og som ikke gikk over til kristendommen. Disse var til dels etterkommere etter arabiske og berberiske innvandrere fra Nord-Afrika, til dels etterkommere etter kristne som hadde g\xc3\xa5tt over til islam i den mauriske perioden i spansk historie. _NEWLINE_Navnet er ogs\xc3\xa5 en betegnelse p\xc3\xa5 en arabisk eller maurisk inspirert arkitektur som blomstret i Spania, spesielt i regionene Arag\xc3\xb3n og Castilla mellom 1100- og 1500-tallet. Denne stilarten fikk navnet mud\xc3\xa9jar av Jos\xc3\xa9 Amador de los R\xc3\xados i 1859_NEWLINE_Navnet mud\xc3\xa9jar er en spansk forvanskning av det arabiske ordet mudajjan \xd9\x85\xd8\xaf\xd8\xac\xd9\x86, som betyr de som underkaster seg, og det henspilles b\xc3\xa5de til \xc3\xa5 underkaste seg islam og det verdslige, kristne styret. _NEWLINE_Etter Granadas fall i januar 1492 beholdt mud\xc3\xa9jarene sin status en periode. Imidlertid ble de tvunget til \xc3\xa5 g\xc3\xa5 over til kristendommen ved midten av 1500-tallet. De ble fra da av kjent som moriscos. I 1610 ble de som ikke hadde godtatt kristendommen kastet ut av Spania. Mud\xc3\xa9jar-stilen finnes igjen i arktiektur, musikk, kunst og h\xc3\xa5ndverk i Spania og Portugal.\n_START_SECTION_\nMud\xc3\xa9jar-arkitektur\n_START_PARAGRAPH_\nSekul\xc3\xa6re og religi\xc3\xb8se byggverk i romansk stil, gotikk og renessanse ble oppf\xc3\xb8rt med dekorative elementer inspirert av islamsk kunst, noe som skapte originale og sl\xc3\xa5ende resultater. Innflytelsen fra islamsk kunst varte ved fram til begynnelsen av 1600-tallet.\n_START_SECTION_\nKarakteristikker\n_START_PARAGRAPH_\nStilen oppsto p\xc3\xa5 1100-tallet i et milj\xc3\xb8 hvor kristne, j\xc3\xb8der og muslimer levde side om side i de kristne kongerikene i Spania. Det foretrukne byggematerialet var murstein. Arkitekturen er ikke preget av konstruksjonsmessige nyvinninger, slik som f.eks. den gotiske stilen, men er en nytolkning av de europeiske stilartene gjennom muslimsk innflytelse. Siden islam forbyr avbildning av levende vesener, er islamsk kunst preget av geometriske former. Disse ble gjenskapt p\xc3\xa5 kristne byggverk ved \xc3\xa5 bruke enkle, ofte billige materialer som tre, murstein, gips, keramikkfliser og ormental bruk av metaller. _NEWLINE_For \xc3\xa5 smykke ut flater som gulv og vegger utviklet mud\xc3\xa9jar-stilen komplisert bruk av keramiske fliser. Bruken av keramiske fliser fortsatte ogs\xc3\xa5 etter at muslimene ikke lenger utf\xc3\xb8rte arbeidet.\n_START_SECTION_\nRomansk stil og mud\xc3\xa9jar\n_START_PARAGRAPH_\nByen Sahag\xc3\xban sies \xc3\xa5 v\xc3\xa6re f\xc3\xb8destedt for mud\xc3\xa9jar-stilen, hvor bruk av gipsarbeider og murstein ble inspirert av islamske motiver. Disse elementene ble s\xc3\xa5 tatt i bruk i byer som Toledo, \xc3\x81vila, Segovia og flere, og stilen blir ofte kalt mursteinsromansk. Ogs\xc3\xa5 byer som Toro, Cu\xc3\xa9llar, Ar\xc3\xa9valo og Madrigal oppviser mud\xc3\xa9jar-arkitektur fra denne tida. H\xc3\xb8yest n\xc3\xa5dde kunsten i Arag\xc3\xb3n, f.eks. i Teruel, hvor en rekke t\xc3\xa5rn ble bygd i mud\xc3\xa9jar-stil i l\xc3\xb8pet av 12- og 1300-tallet. Ogs\xc3\xa5 i Zaragoza, Calatayud og andre byer i omr\xc3\xa5det finnes denne stilen.\n_START_SECTION_\nGotisk stil og mud\xc3\xa9jar\n_START_PARAGRAPH_\nDa den gotiske arkitekturen utviklet seg i Spania, tok den opp i seg elementer av mud\xc3\xa9jar-arktitektur. Et spesielt fint eksempel p\xc3\xa5 mud\xc3\xa9jar er Casa de Pilatos fra tidlig 1500-tall i Sevilla. Alc\xc3\xa1zar, festningen i Sevilla, er et av de flotteste eksempler p\xc3\xa5 stilarten, hvor den smelter sammen med stildrag fra gotikken og renessansen. Slottet begynte sitt liv som et maurisk fort, men ble utvidet etter den kristne erobringen i 1248, fortsatt i maurisk stil.\n_START_SECTION_\nPortugal\n_START_PARAGRAPH_\nI Portugal finnes det ogs\xc3\xa5 eksempler p\xc3\xa5 stilen, selv om den er mindre vanlig og mye enklere i dekorasjonen enn i nabolandet Spania. Mursteinsarbeider i mud\xc3\xa9jar-stil finnes bare i apsiden i kirken i Castro de Avel\xc3\xa3s n\xc3\xa6r Bragan\xc3\xa7a, som ligner sv\xc3\xa6rt p\xc3\xa5 kirken i Sahag\xc3\xban i Le\xc3\xb3n. I provinsen Alentejo s\xc3\xb8r\xc3\xb8st i Portugal utviklet det seg p\xc3\xa5 1400- og 1500-tallet en arkitektur som blandet mud\xc3\xa9jar-elementer med den portugiskiske varianten av gotikken, nemlig den manuelinske stilen. Vinduene i palasset til Hertugene av Basto i Evora er et eksempel p\xc3\xa5 stilen. Flislagte flater i mud\xc3\xa9jar-stil finnes ogs\xc3\xa5 i kongepalasset i Sintra. Tretak i mud\xc3\xa9jar-stil finnes ogs\xc3\xa5 i kirker i Sintra, Caminha, Funchal og andre steder.\n_START_SECTION_\nMud\xc3\xa9jar i den nye verden\n_START_PARAGRAPH_\nDa spanjolene erobret sitt kolonirike i Amerika, tok de med seg sin arkitektoniske arv. Sammen med elementer fra sen-gotisk finnes det flere eksempler p\xc3\xa5 mud\xc3\xa9jardetaljer i de tidligste kirkene i Mexico, og det mest komplette eksemplet er kirken Capilla Real i byen Cholula, Puebla. Taket best\xc3\xa5r av 49 sm\xc3\xa5 kupler i arabisk stil. Kirken San Francisco i Tlaxcala er et annet eksempel.\n_START_SECTION_\nNy-mud\xc3\xa9jar\n_START_PARAGRAPH_\nHistorismen, som tok opp igjen ulike stilarter fra historien, gjenopplivet ogs\xc3\xa5 mud\xc3\xa9jar-stilen. Arkitekten Emilio Rodriguez Ayuso tegnet Plaza de Toros (tyrefekterarenaen) i Madrid, som n\xc3\xa5 er revet, sent p\xc3\xa5 1800-tallet. Denne typen tyrefekterarenaer ble kopiert i hele Spania. I Sevilla fant den Ibero-Amerikanske utstillingen sted i 1929, og den spanske paviljongen ble oppf\xc3\xb8rt i ny-mud\xc3\xa9jar. Grand Teatro Falla i C\xc3\xa1diz er ogs\xc3\xa5 i denne stilarten. _NEWLINE_Eksempler fra Madrid p\xc3\xa5 ny-mud\xc3\xa9jar er eksempelvis tyrefekterarenaen Las Ventas, kirken Virgen de la Paloma, Aguirre-skolen og vannt\xc3\xa5rnet Torre de Canal Isabel II, n\xc3\xa5 brukt som utstillingsareal.'